Ahogy arról mi is beszámoltunk közleményt adott ki az Állami Számvevőszék, miután szerda délután Gulyás Mártonék festékkel dobálták meg az intézmény épületét. Azt írták, hogy műemlékvédelmi szakvéleményeket kértek a károk felmérése érdekében, "ami az első becslések szerint több százezer forintra tehető, de akár elérheti a milliós nagyságrendet is." Az ÁSZ munkatársai a dobálás után nekiláttak a festék gyors eltávolításának, de ez nem sikerült teljesen.

Gulyás Mártonék most szerették volna megmutatni, hogy a saját próbálkozás és szakvélemények kérése helyett van más, és olcsóbb megoldás:

Hívtak egy ezzel foglalkozó szakértő céget, akik 25 ezer forintért letakarították a vízbázisú festéket a szomszédos, szintén összefestékezett épületről .

A Mérce.hu írja, a Közös Ország Mozgalom aktivistái kihívtak egy erre szakosodott takarító céget, hogy az ÁSZ épülete melletti étterem falát, amit szintén összefestékeztek, letakaríttassák, saját költségükre. Ezért a munkáért a cég egészen pontosan 25.400 forintot kért el (20 ezer + ÁFA), írják. Gulyásék elmondták, szándékosan diszperzit alapú festéket használtak az akcióhoz, ami vízzel eltávolítható.

Gulyás elmondta, hogy ugyanarról az épülettömbről van szó, közvetlenül egymás mellett van az étterem és az ÁSZ, ezért is ronthatták el, és juthatott az étteremhez tartozó falrészre is festék.

A Mérce hozzáteszi, hogy ha figyelembe vesszük, hogy esetleg az ÁSZ-nál porózusabb a felület, illetve, hogy az ÁSZ épületére több jutott a festékből, akkor is felmerül a kérdés, hogy ugyanazon világörökségi helyszínnek számító épülettömbön az egyik takarítás 25 ezer forint, akkor hogy lesz a másik akár egymilliós?

És persze az a kérdés is felmerül, hogy miért kezdték az ÁSZ dolgozói maguk megpróbálni letakarítani a festéket, miért nem hívtak szakembereket.

(Borítókép: Balogh Zoltán / MTI)